Даница Карађорђевић
Даница Карађорђевић (девојачко Маринковић; Београд, 17. август 1986) јесте принцеза у српској лози Карађорђевића од 2017. године, када се удала за принца Филипа, који је 2022. године постао принц наследник.

Биографија 
Рођена је у Београду 17. августа 1986. године као Даница Маринковић, а од 1992. године живи у Паризу. Највећи део студија принцеза Даница завршила је у Паризу, где је дипломирала на графичком дизајну на Академији примењених уметности и славистичким студијама на Универзитету Сорбони. У Лондону је завршила мастер студије графичког дизајна на колеџу Челси за уметност и дизајн — Универзитет уметности у Лондону.

Позната под уметничким именом Дана МААР, поред основне професије графичког дизајна, принцеза Даница креативно се изражава као колажиста. Њен већ препознатљив стил манифестује се кроз колаже које она ствара и активно излаже кроз самосталне и групне изложбе и уметничке сајмове, чиме постаје део културног миљеа Београда и Париза.

Од бројних самосталних изложби у Београду имала је самосталне изложбе у галеријама у Паризу: Galerie Origines i Galleries Artessepia у оквиру манифестације „Carré Rive Gauche, Saint-Germain des Près”, 2007. и 2008. године. Њени колажи такође су изложени на Бијеналу савремене уметности у Паризу 2008, 2010. и 2014. године. Принцеза је члан Удружења ликовних уметника примењених уметности и дизајнера Србије у одељењу за дизајн од 2010. године.

Међу бројним оствареним пројектима у оквиру основне професије, графичког дизајна и визуелних комуникација, њен пројекат „Портрети архитеката — ретроспективна изложба чланова архитектонског одељења УЛУПУДС 1953—2010“, добио је награду БИНА (Међународна недеља архитектуре Београда) за Архитектонски догађај 2010. године, као и награду Мајског салона Удружења ликовних и примењених уметника Србије (УЛУПУДС) 2011. године.

Принцеза Даница говори српски, француски, енглески и шпански језик.

Титуле и признања 
 7. октобар 2017 — данас: Њено Краљевско Височанство принцеза Даница Карађорђевић од Југославије и Србије

Хералдика 

Лозанж: на црвеном лозанжу је бели двоглави орао у полету обе главе крунисане хералдичком круном Србије, кљуна, језика и ногу сребрних, а на грудима орла црвени штит са крстом до ивица између ког су четири оцила сребрне боје радним површинама окренутим ка усправној греди крста све бело, а у дну штита два сребрна крина. Штит је крунисан круном ЊКВ краља Петра I са плавим крином у центру. Грб је истоветан грбу принца Филипа.

Породица 
Принцеза Даница се удала за принца Филипа Карађорђевића 7. октобра 2017. године.

Супруг

Потомство

Родитељи

Референце

Спољашње везе 

 Биографија принцезе
 Венчали се принц Филип Карађорђевић и Даница Маринковић (фото) („Хелоу“, 7. октобар 2017)
 Интервју са Њ.К.В. принцем Филипом и принцезом Даницом Карађорђевић (Култура на дар, 1. октобар 2020)

Напомена 

Напомена: Садржај ове странице је написан према званичној биографији на наведеном сајту http://www.royalfamily.org Фотографије су такође са тог сајта, дозволу за коришћење овог материјала можете погледати овде.

Рођени 1986.
Даница
Чланови УЛУПУДС
Племство из Београда